Berugte R30-pad finaal gesluit om brug te bouDie berugte R30-pad (Foto: Vrystaatse regering) Die R30-pad tussen Allanridge en Welkom is finaal gesluit sodat ŉ brug gebou kan word nadat nagenoeg 30 mense reeds vanjaar op dié pad dood is. Sisi Ntombela, Vrystaatse premier, het die pad Woensdag saam met verskeie LUR’e besoek. William Bulwane, LUR vir polisie, paaie en verkeer, het tydens die besoek bevestig dat die stuk pad van sowat 1 km, wat ŉ verlegging oor ŉ waterpan is, nou finaal gesluit word sodat ŉ brug gebou kan word. Ntombela het ŉ beroep op motoriste gedoen om die stuk pad te vermy en van alternatiewe roetes gebruik te maak. “Ek is ingelig dat byna 30 mense tot dusver hul lewe verloor het. Die mees onlangse slagoffer het verlede week haar lewe verloor toe haar motor in die dam gesink het. “Wat ook hartseer is, is dat motoriste die naamborde en ander materiaal wat gebruik word om die pad te sluit verwyder en sodoende hulself aan ernstige gevaar blootstel.” R34 ook verder opgeknap Sisi Ntombela (Foto: Vrystaatse regering) Ntombela en Bulwane het ook vroeër die week die R34-pad tussen Hoopstad en Bloemhof besoek. Bulwane het erken paaie in die Vrystaat is nie in ŉ goeie toestand nie en dat die R34-pad een van dié paaie is. Hy het beloof dat die departement die 12 km lange stuk pad sal regmaak en dat ŉ aangestelde kontrakteur teen 19 September met fase 2 sal begin om die pad te rehabiliteer. Fase 1 is reeds voltooi. Die projek sal na raming R60 miljoen kos. Die departement het intussen ook onderneem om slaggate in die gebied te begin vul. Ntombela het beklemtoon dat dit nie reg is dat mense voortdurend hul lewe in gevaar stel terwyl hulle paaie moet gebruik wat nie op standaard is nie. Sy het ook gesê sy sal verseker dat alle LUR’e hul werk behoorlik doen.